[{"text_idx": "#000003", "text": "Matilda - ffilm sydd allan ers oes pys slwtsh (ers cyn fy ngeni!) ond i fi, mae\u2019r ffilm oesol, ryfeddol a hudolus sy\u2019n seiliedig ar nofel gan Roald Dahl yn dal i apelio i blant ac oedolion o bob oed heddiw. Mae\u2019r cymeriadau\u2019n cipio dychymyg. Yr erchyll Agatha Trunchbull, y llyfrgellydd caredig, Mrs. Phelps, y brawd mawr annifyr Mikey, yr athrawes ryfeddol, berffaith, Miss Honey. A phwy all anghofio\u2019r hud? Mae\u2019n freuddwyd i bob plentyn, mae\u2019n siw\u0302r gen i, i geisio gwyrdroi anghyfiawnderau bywyd gydag ychydig o hud a lledrith. Pe bawn i ond fel Matilda, yn gallu rhoi popeth yn iawn gyda phwerau hud!Mae bywyd fel plentyn yn wych ac yn hapus (ar y cyfan) ac yn gyffrous ond yn frawychus hefyd. Ac yn Matilda fe welwn bob elfen o blentyndod yn disgleirio gan berfformiadau chwerthinllyd, dros-ben-llestri Danny DeVito (tad Matilda), Rhea Perlman (mam), a Pam Ferris (Ms Trunchbull, y pennaeth). Oes, mae yna elfen frawychus i'r ffilm - yr helfa yn nhy\u0302 Ms. Trunchbull; y \"Chokey\"; yr olygfa arswydus o Matilda yn dwyn \"Lizzie Doll\" yn o\u0302l oddi wrth Ms Trunchbull wrth \u2018arswydo\u2019 ei thy\u0302. Digon i roi llond twll tin o ofn ond er gwaethaf hyn, ry\u2019n ni\u2019n GWYBOD yn y bo\u0302n - Matilda a Miss Honey a'u ffrindiau i gyd fydd yn fuddugol. FFILM SY'N TICLO'R 'FFANTASI'Mae'r ffilm hon yn ffantasi hollol wych. Ro\u2019n i wrth fy modd yn llwyr. Mae'r sgwrsio\u2019n wych a\u2019r hiwmor yn feiddgar, ac yn gynnil. Mae\u2019n ffilm dwi\u2019n mynd yn o\u0302l ati dro ar o\u0302l tro, ac sy\u2019n gwneud i mi \u2018Roald-io\u2019 chwerthin! Mae Matilda yn cyfleu'n berffaith sut brofiad yw bod yn berson deallus, yn sownd yng nghorff plentyn, a'i amgylchynu gan dwmffatiaid sy'n rheoli llawer gormod o'ch bywyd. Mae'r syniad hefyd bod pobl ddrwg (hyd yn oed oedolion) yn haeddu cael eu cosbi am eu ffyrdd drwg (hyd yn oed gan blant) yn wirioneddol wrthdroadol. Bydd unrhyw blentyn sydd wedi dioddef trwy gamdriniaeth nodweddiadol ddi-ri gan rieni di-feddwl, di-ofal ac anwybodus wrth eu bodd a\u0302'r ffilm hon. Mae'n debyg y bydd yr un rhieni di-feddwl, di-ofal ac anwybodus yn casa\u0301u'r ffilm hon, oni bai eu bod yn ddigon doeth i weld y gwir y tu o\u0302l i'r ffantasi.Er gwaethaf yr anawsterau y mae Matilda yn eu hwynebu, fel pob ffantasi da, mae diweddglo rhyfeddol o hapus i'r ffilm hon. Dymunaf yr un peth i bawb yn y byd!Deg allan o ddeg, Da-hl iawn wir!FFEITHIAU DIFYR CYN CAU PEN Y MWDWL...\u2022 Mae rhannau rhieni Matilda yn cael eu hactio gan Danny Devito a Rhea Perlman, sy\u2019n briod mewn bywyd go iawn. \u2022 Roedd Pam Ferris yn amlwg yn gorfod actio\u2019n flin ac yn gas yn ystod y ffilmio fel Agatha Trunchbull, ond fe wnaeth hi \u2018actio\u2019 yn yr un modd oddi ar gamera er mwyn i\u2019r plant fod yn wirioneddol ofnus ohoni go iawn wrth ffilmio.\u2022 Mae Danny Devito nid yn unig yn chwarae rhan Mr Wormwood, mae hefyd yn lleisio\u2019r adroddwr ac ef oedd cyfarwyddwr y ffilm. \u2022 Mae\u2019r paentiad o Magnus yn nhy Trunchbull yn bortread go iawn o Roald Dahl, awdur Matilda cyn iddo ddod yn ffilm."}]